Vrouerowers teiken inkopiegangers in Pta-winkelsentrumsArgieffoto Die polisie is op soek na drie vroue wat oor die afgelope twee weke tydens soortgelyke gevalle ander vroue by winkelsentrums in die ooste van Pretoria beroof het. Kapt. Colette Weilbach, woordvoerder van die Brooklyn-polisiestasie, het Dinsdag aan Maroela Media gesê die vroue werk in ŉ groep en slaan gewoonlik omstreeks 16:00 toe in kettingwinkels van winkelsentrums. “Een van die vroue sal ander vroue nader terwyl hulle inkopies doen en ŉ geselsie aanknoop om haar aandag af te lei,” het Weilbach Dinsdag gesê. “Een van die ander vroue sal dan skielik intree en die slagoffer dreig om haar handsak of juwele te oorhandig. In een geval het een van die vroue ŉ voorwerp teen die slagoffer se lyf gedruk. Die slagoffer kon egter nie sien wat die voorwerp was nie en het haar samewerking gegee.” Weilbach het gesê die vroue maak hulle vinnig uit die voete voordat die slagoffer hulp kan ontbied. Die polisie bekom tans beeldmateriaal om ŉ beskrywing van die verdagtes saam te stel. Die polisie doen ŉ beroep op die publiek om nie vreemdelinge blindelings te vertrou nie en te alle tye van hul omgewing bewus te wees. Weilbach het gesê ma’s met kinders word ook geteiken omdat hulle aandag makliker afgelei kan word. “Hou waardevolle besittings soos handsakke, beursies en selfone baie veilig en moenie groot hoeveelhede kontant openlik vertoon wanneer jy betaal nie. Meld dadelik enige verdagte mense of situasies by die sentrumbestuur of veiligheidswagte aan,” het sy gewaarsku. Die polisie ondersoek sake van roof. Mense met inligting wat die polisie in hul ondersoek kan bystaan of wat in dieselfde omstandighede beroof is, word versoek om die Brooklyn-polisiestasie by 012 366 1735/6 te bel.